T1548.16
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(16)

6 念處品非問分念處品第六

行一道，眾生清淨，遠離憂悲、滅盡苦惱，得證涅槃，斷除五蓋，修四念處。

何謂一道？

獨處閑靜樂於精勤，不樂諸業、不樂非業，不行無義語、不樂無義語，不行睡眠、不樂睡眠，不行集語、不樂集語，不行依止、不樂依止，不行放逸、不樂放逸，不行親近、不樂親近，如是道生正生、起正起、觸證，是名一道。

復次獨遠，離捨惡遠離、不雜垢穢離諸欲惡，如是道生正生、起正起、觸證，是名一道。

復次不共貪欲瞋恚愚癡煩惱、不共障礙覆蓋繫縛惡行，如是道生正生、起正起、觸證，是名一道。

復次獨不放逸、精進念知修遠離行，如是道生正生、起正起、觸證，是名一道。

復次獨處閑靜，親近隨坐，或曠野空處、山谷崖窟露處、草坐處，在林藪塚間水側遠離聚落，如是道生正生、起正起、觸證，是名一道。

復次心獨住正住正止一入定，是名一道。

復次一向柔軟調伏清淨，是名一道。

復次貪欲瞋恚愚癡、煩惱障礙覆蓋繫縛惡行盡，是名一道。

復次離欲寂靜修正覺、滅惡得涅槃，是名一道。

何謂道？

一枝道乃至十一枝道，是名道。

是道，是橋、是因、是門、是根、是起、是勝、是緒、是辦，生正生、起正起、出正出，善法和合成就，是名道。

何謂眾生清淨？

眾生，謂五道生也。

為人天眾生故，說親近四念處，修行多學得戒清淨、心清淨、見清淨、授記度疑清淨、知見道非道清淨、趣道知見清淨、得知見清淨。

如見令不清淨眾生清淨、令垢穢眾生無垢穢，是謂眾生清淨。

何謂遠離憂悲？

云何憂？

眾生觸若干苦法，若憂重憂、內燋熱內心熱，是名憂。

云何悲？

謂眾生憂纏逼迫、憂箭具足、憂惱心亂，窮歎啼哭追憶並語，或自堆撲口出亂語，是名悲。

四念處親近修學遠離憂悲，是名遠離憂悲。

何謂滅盡苦惱？

苦謂若身覺苦，眼觸苦受乃至身觸苦受，是名苦。

云何惱？

若心覺苦，意觸苦受，是名惱。

四念處親近修學苦惱滅，是謂滅苦惱。

何謂得涅槃？

涅槃謂四沙門果。

四念處親近修學得四沙門果，是謂得涅槃。

何謂斷五蓋？

若滅五蓋，是謂斷五蓋。

何謂修四念處？

謂內身觀身行勤精進，應正智念除世間貪憂。

外身觀身行勤精進，應正智念除世間貪憂。

內外身觀身行勤精進，應正智念除世間貪憂。

受、心、法亦如是。

云何身觀身行？

身謂四大色身，父母因緣，飲食長養、衣服調適、塗油潤身，無常破壞變異之法，是名身。

復次名身，色身是名身。

復次地身、水火風身，是名身。

復次象眾馬眾車眾步眾，是名身。

復次六識身、六觸身、六受身、六想身、六思身、六愛身、六覺身、六觀身，是名身。

云何內身觀身行？

若比丘一切內四大色身所攝法、若內一處四大色身所攝法，思惟無常、知無常、解無常、受無常，如是不放逸觀，得定心住正住，是名內身觀身行。

復次比丘一切內身四大色身所攝法、若內一處四大色身所攝法，思惟苦患癰箭貪味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行，乃至名色緣六入，乃至是名內身觀身行。

復次比丘一切內身四大色身所攝法、若內一處四大色身所攝法，思惟滅、知滅、解滅、受滅，即無明滅則行滅，乃至名色滅則六入滅，乃至是名內身觀身行。

復次比丘行樂知行樂，乃至臥樂知臥樂，身住樂如實知，乃至是名內身觀身行。

復次比丘去來屈申迴轉正知行，乃至眠覺語默正知行，乃至是名內身觀身行。

復次比丘出息長知長、入息長知長，出息短知短、入息短知短，如旋師挽繩，繩長知長、繩短知短，乃至是名內身觀身行。

復次比丘從頂至足、從足至頂見諸不淨，觀身中有髮毛爪齒、薄皮厚皮、血肉筋脈、脾腎心肺、大小穢藏便利涕唾、膿血脂肪腦膜淚汗髓骨。

如淨眼人於二門倉，觀見諸穀胡麻、大豆小豆豍豆、大麥小麥。

如是比丘觀身中，從頂至足、從足至頂具諸不淨，乃至是名內身觀身行。

復次比丘觀身諸大，此身中唯有地水火風大，如巧屠牛師屠牛師弟子屠牛為四分，若坐立行住但見四分。

如是比丘觀此諸大，此身唯有地大水火風大，然此諸大但依水火生各相違，飲食長養羸劣無力，不堅無強、念念不住，乃至是名內身觀身行。

復次比丘觀身食住食集，緣食得住、無食無住，如火緣薪得燃無薪則滅。

如是比丘觀身食住食集，緣食得住、無食不住。

如佛說：

「觀身所集苦，　　一切皆緣食，若能除滅食，　　則無是諸苦。

如是知過患，　　食是成就苦，比丘滅食已，　　必定得涅槃。」

是名內身觀身行。

復次比丘觀身盡空俱空，以念遍知解行，乃至是名內身觀身行。

復次比丘觀身是癰瘡，此身有九瘡津漏門，若所出津漏皆是不淨，乃至如摩訶迦葉說：

四大色身是衰耗相違津漏乃至壽命短促，乃至是名內身觀身行。

及餘諸行，一切內四大色身所攝法、一處內四大色身所攝法，思惟得定心住正住，是名內身觀身行。

云何內身？

身若受，謂若內緣生自性己分，是名內。

云何觀？

謂如實人微觀正覺緣觀解，是名觀。

云何行？

如是微觀成就，不違法、護持行、微行，是名行。

云何勤精進？

謂如實人若順法多行精進，是名勤精進。

復次若身心發起、顯出、越度、不退，是名勤精進。

云何正智？

謂如實人知見解射方便，是名正知。

云何念？

謂如實人憶念、微念、緣念、住不忘相續念不失不集，是名念。

云何世間？

有二種世間：

眾生世間、行世間。

五道受生，是名眾生世間。

五受陰，是名行世間。

云何貪？

貪不善根，是名貪。

云何憂？

意觸苦受，是名憂。

云何除？

覆、背、解、斷、吐、出，是名除。

云何外身觀身行？

若比丘外一切四大色身攝法、若外一處四大色身攝法，思惟無常、知無常、解無常、受無常，如是不放逸觀，得定心住正住，是名外身觀身行。

復次比丘一切外四大色身所攝法、若一處外四大色身所攝法，若觀苦痛癰箭著味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行，乃至名色緣六入，乃至是名外身觀身行。

復次比丘外一切四大色身所攝法、外一處四大色身所攝法，思惟滅、知滅、解滅、受滅，無明滅則行滅，乃至名色滅則六入滅，乃至是名外身觀身行。

及餘諸行外一切四大色身所攝法、若外一處色身所攝法，思惟得定心住正住，是名外身觀身行。

云何外身？

謂身非受、非內、非緣生、非自性、非己分，是名外。

餘義如上說。

云何內外身觀身行？

如比丘一切內外四大色身攝法、若一處內外四大色身攝法，觀無常、知無常、解無常、受無常，如是不放逸觀，得定心住正住，是名內外身觀身行。

復次比丘一切內外四大色身攝法、若一處內外四大色身攝法，若觀苦痛癰箭著味病、依緣、壞法、不定、不滿、可壞、苦空無我，思惟緣、知緣、解緣、受緣，無明緣行乃至觸緣受，乃至是名內外身觀身行。

復次比丘一切內外四大色身攝法、若一處內外四大色身攝法，思惟滅、知滅、解滅、受滅，無明滅則行滅，乃至名色滅則六入滅，乃至是名內外身觀身行。

復次比丘若見死屍棄在塚間，若一日至三日，乃至是名內外身觀身行。

復次比丘若見死屍棄在塚間，若一日至三日膖脹青瘀，乃至是名內外身觀身行。

復次比丘若見死屍棄在塚間，若一日至三日，為烏鳥虎狼若干諸獸之所食噉，乃至是名內外身觀身行。

復次比丘若見死屍骨節相連，青赤爛壞膿血不淨臭穢可惡，乃至是名內外身觀身行。

復次比丘若見死屍骨節相連，餘血皮所覆筋脈未斷，乃至是名內外身觀身行。

復次比丘若見死屍骨節相連，血肉已離筋脈未斷，乃至是名內外身觀身行。

復次比丘若見死屍骨節已壞未離本處，乃至是名內外身觀身行。

復次比丘若見死屍骨節斷壞遠離本處，脚脛膞脾臗脊脇肋手足肩臂項髑髏諸骨各自異處，乃至是名內外身觀身行。

復次比丘若見死屍骨節久故色白如貝、色青如鴿朽敗碎壞，乃至是名內外身觀身行。

復次比丘若見死屍在火聚上燒，髮毛皮膚血肉筋脈骨髓，一切髮毛乃至骨髓漸漸消盡，觀此法不至東方南西北方四維上下處住，此法本無而生、已生還滅，乃至是名內外身觀身行。

及餘一切諸行四大色身攝法、若一處內外四大色身攝法，思惟得定心住正住，是名內外身觀身行。

云何內外身？

若受若非受，是名內外身。

餘義如上說。

比丘觀身法緣起行、觀身法緣滅行，比丘如是觀身法緣起緣滅行有身起內念，以智以明識不依身，無所依行不受於世。

如是比丘內身觀身行勤精進正智正念，除世貪憂。

外身、內外身亦如是。

云何受觀受行？

受謂六受，眼觸受乃至意觸受，是名受。

云何內受觀受行？

如比丘一切內受、若一處內受，思惟無常、知無常、解無常、受無常，如是不放逸觀，得定心住正住，是名內受觀受行。

復次比丘一切內受、若一處內受，思惟苦患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行，乃至觸緣受，乃至是名內受觀受行。

復次比丘若一切內受、若一處內受，思惟滅、知滅、解滅、受滅，即無明滅則行滅，乃至觸滅則受滅，乃至是名內受觀受行。

及餘諸行一切內受、一處內受，思惟得定心住正住，是名內受觀受行。

何謂內？

受謂內，是內、是緣、是自性、是己分，是名內。

餘義如上說。

云何比丘外受觀受行？

如比丘一切外受、若一處外受，思惟無常、知無常、解無常、受無常，如是不放逸觀，得定心住正住，是名外受觀受行。

復次比丘一切外受、若一處外受，思惟苦患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，無明緣行乃至觸緣受，乃至是名外受觀受行。

復次比丘一切外受、若一處外受，思惟滅、知滅、解滅、受滅，即無明滅則行滅，乃至觸滅則受滅，是名外受觀受行。

及餘諸行一切外受、若一處外受，思惟得定心住正住，是名外受觀受行。

云何外？

受行受非受謂外，非內、非緣、非自性、非己分，是名外。

餘義如上說。

云何內外受觀受行？

如比丘一切內外受、若一處內外受，思惟無常、知無常、解無常、受無常，如是不放逸觀，得定心住正住，是名內外受觀受行。

復次比丘若一切內外受、若一處內外受，思惟苦患癰箭著味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行乃至觸緣受，乃至是名內外受觀受行。

復次比丘一切內外受、若一處內外受，思惟滅、知滅、解滅、受滅，即無明滅，乃至觸滅則受滅，乃至是名內外受觀受行。

復次比丘若受樂受，知我樂受；苦受、不苦不樂受亦如是。

若受有染樂受，知我有染樂受；若受無染樂受，知我無染樂受。

苦受、不苦不樂受亦如是。

是名內外受觀受行。

及餘諸行一切內外受、若一處內外受，思惟得定心住正住，是名內外受觀受行。

云何內外受？

受若非受，是名內外。

餘義如上說。

如是比丘觀受法緣起行、觀受法緣滅行。

如是比丘觀受法起滅行有受念，內以智以明識不依受、無所依，行不受一切世。

如是比丘內受觀受行勤精進正智正念，除世貪憂。

外受、內外受亦如是。

云何心觀心行？

云何心？

若心意識、六識身、七識界，是名心。

云何內心觀心行？

如比丘一切內心、若一處內心，思惟無常、知無常、解無常、受無常，如是不放逸觀，得定心住正住，是名內心觀心行。

復次一切內心、若一處內心，思惟苦患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行行緣識，乃至是名內心觀心行。

復次比丘一切內心、若一處內心，思惟滅、知滅、解滅、受滅，即無明滅則行滅，行滅則識滅，是名比丘內心觀心行。

及餘法行一切內心、若一處內心，思惟得定心住正住，如是比丘內心觀心行。

云何內？

心若心受謂內，是內、是緣、是自性、是己分，是名內。

餘義如上說。

云何比丘外心觀心行？

如比丘一切外心、若一處外心，思惟無常、知無常、解無常、受無常，如是不放逸觀，得定心住正住，是名外心觀心行。

復次比丘一切外心、若一處外心，思惟苦患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行行緣識，乃至是名外心觀心行。

復次比丘一切外心、一處外心，思惟滅、知滅、解滅、受滅，即無明滅則行滅，行滅則識滅，乃至是名外心觀心行。

及餘心行一切外心、一處外心，思惟得定心住正住，是名外心觀心行。

云何外？

心心非受謂外，非內、非緣、非自性、非己分，是名外。

餘義如上說。

云何比丘內外心觀心行？

如比丘一切內外心、一處內外心，思惟無常、知無常、解無常、受無常，如是不放逸觀，得定心住正住，是名內外心觀心行。

復次比丘若一切內外心、一處內外心，觀苦患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行行緣識，乃至是名內外心觀心行。

復次比丘一切內外心、一處內外心，思惟滅、知滅、解滅、受滅，即無明滅則行滅，行滅則識滅，乃至是名內外心觀心行。

復次比丘有欲心如實知有欲心、無欲心如實知無欲心，乃至有勝心如實知有勝心、無勝心如實知無勝心，如是不放逸觀，得定心住正住，是名內外心觀心行。

及餘諸行一切內外心、若一處內外心，思惟得定心住正住，是名內外心觀心行。

云何內外心？

心若受非受。

餘義如上說。

如是比丘觀心法緣起行、如是緣滅心行。

比丘緣起滅心行，有心起內念，以智以明識不依心、無所依行，不受於世。

如是比丘內心觀心行勤精進，正智正念除世貪憂。

外心、內外心亦如是。

云何法觀法行？

法謂除四大色身攝法受心，及餘若色非色、可見不可見、有對無對、聖非聖，是謂法。

云何比丘內法觀法行？

若比丘除四大色身攝法受心，若餘一切內法、若一處內法，思惟無常、知無常、解無常、受無常，如是不放逸觀，得定心住正住，是名內法觀法行。

復次比丘除四大色身攝法受心，若餘一切內法、若一處內法，思惟苦憂患癰箭味病、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行，乃至生緣老死憂悲苦惱眾苦聚集，乃至是名內法觀法行。

復次比丘除四大色身攝法受心，及餘一切內法、若一處內法，思惟滅、知滅、解滅、受滅，即無明滅則行滅，乃至生滅則老死憂悲苦惱眾苦聚滅，乃至是名內法觀法行。

及餘諸行除四大色身所攝法受心，若一切內法、若一處內法，思惟得定心住正住，是名內法觀法行。

云何內法？

法受謂內，是內、是緣、是自性、是己分，是名內。

餘義如上說。

云何比丘外法觀法行？

如比丘除四大色身攝法受心，若外一切法、若外一處法，如事思惟無常、知無常、解無常、受無常，如是不放逸觀，得定心住正住，是名外法觀法行。

復次比丘除四大色身攝法受心，餘外一切法、若一處外法，如事思惟苦惱癰箭味患、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行，乃至生緣老死憂悲苦惱眾苦聚集，乃至是名外法觀法行。

復次比丘除四大色身攝法受心，及餘外一切法、若一處外法，如事思惟滅、知滅、解滅、受滅，即無明滅則行滅，乃至生滅則老死憂悲苦惱眾苦聚集滅，乃至是名外法觀法行。

及餘諸行除四大色身攝法受心，餘一切外法、若一處外法，如事思惟得定心住正住，是名外法觀法行。

云何外法？

法非受謂外，非內、非緣、非自性、非己分，是名外。

餘義如上說。

云何比丘內外法觀法行？

如比丘除四大色身攝法受心，一切內外法、若一處內外法，如事思惟無常、知無常、解無常、受無常，如是不放逸觀，得定心住正住，是名內外法觀法行。

復次比丘除四大色身攝法受心，餘一切內外法、若一處內外法，如事思惟苦惱癰箭味患、依緣、壞緣法、不定、不滿、可壞、苦空無我，思惟緣、知緣、解緣、受緣，即無明緣行，乃至生緣老死憂悲苦惱眾苦聚集，乃至是名內外法觀法行。

復次比丘除四大色身攝法受心，及餘一切內外法、若一處內外法，如事思惟滅、知滅、解滅、受滅，即無明滅則行滅，乃至生滅則老死憂悲苦惱眾苦聚集滅，乃至是名內外法觀法行。

復次比丘我內有欲如實知我內有欲、我內無欲如實知我內無欲，如欲未生如實知欲未生、如欲當生如實知欲當生、如欲現生如實知當斷、如欲斷已如實知不復生，瞋恚、愚癡、睡眠、掉、悔、疑亦如是，乃至是名內外法觀法行。

復次比丘我內有眼識色欲恚，如實知我內有眼識色欲恚；我內無眼識色欲恚，如實知我內無眼識色欲恚。

如眼識色未生欲恚如實知未生、如眼識色未生欲恚如實知當生、如眼識色現在生欲恚如實知當斷、如眼識色已斷欲恚如實知不復生，耳鼻舌身意亦如是，乃至是名內外法觀法行。

復次比丘我內有念覺如實知我內有念覺、我內無念覺如實知我內無念覺，如念覺未生如實知未生、如念覺未生如實知當生、如念覺生已如實知有具足修，餘六覺亦如是，乃至是名內外法觀法行。

復次比丘如實知苦、苦集、苦滅、苦滅道，如實知漏、漏集、漏滅、漏滅道，乃至是名內外法觀法行。

復次比丘厭離一切行入甘露界，是寂靜。

此勝滅，一切行愛滅、涅槃，乃至是名內外法觀法行。

及餘諸行除四大色身攝法受心，及餘一切內外法、若一處內外法，如事思惟定心住正住，是名內外法觀法行。

云何內外法？

法若受若不受，是名內外法。

餘義如上說。

如是比丘觀法緣起法行、觀法緣滅法行。

如是比丘觀起滅法行，有法起內念，以智以明識不依法、無所依行，不受於世。

如是比丘內法觀法行勤精進，正智正念除世貪憂。

外法、內外法亦如是。

如實修學四念處，當有是怖，於一切世常無我行，心不高不下亦無住處，若有我想、眾生想、命想、人想，無有是處，常應第一空行。

若得此後心，不作無益、不受不著色聲香味觸，於三世無礙，於欲界解脫、色界無色界解脫滅不復生，此是苦際。

如春末月極盛熱時無有雲霧，少水在瓦器便速煎滅。

如是比丘若得後心，不作無益、不受不著色聲香味觸，乃至滅不復生。

此是名苦際。

如風吹猛焰，　　滅時不移處，以覺扇名色，　　盡亦無所至。

如工鍛熱鐵，　　流星滅無象，陶冶漸歸無，　　求相信難得。

如雨投海中，　　本渧豈復存，解脫亦何有，　　空故湛然樂。

捨身離於想，　　諸受無所覺，所行盡寂靜，　　識亦自然滅。
-- T1548.16 — Taisho Tipitaka (CC0-1.0)